पिछले साल बरसात के मौसम की बात है। अपनी एक महिला मित्र को छोड़ने नयी दिल्ली रेलवे स्टेशन गया था। ट्रेन आने में वक़्त था इसलिए जनरल वेटिंग एरिया में बैठ कर बातें कर रहे थे। दोपहर का वक़्त था। तभी सामने एक अधेड़ सी महिला पर नज़र पड़ी। फर्श पर लेटी थी, हुलिए से भिखारन लगती थी। उसके हाव भाव ने ध्यान अपनी तरफ खींचा। एक कोल्ड ड्रिंक की पुरानी-सी बोतल में पानी ले कर लेटी थी और थोड़ा-थोड़ा पानी हाथों में ले कर बार बार शरीर पर यहाँ-वहाँ रगड़ रही थी, जैसे उन हिस्सों में जलन हो रही हो। अजीब-अजीब सी शक्लें बनाती, जैसे तेज़ जलन का दर्द हो। हरक़तें असामान्य थीं, शायद मानसिक विक्षिप्त थी। हम दोनों उसे देखते हुए अपनी बातें जारी रखे हुए थे, लेकिन ध्यान उसी पर था। थोड़ी देर में एक स्वीपर उधर से गुज़रा तो उत्सुकतावश उससे पूछ ही लिया, कौन है वो? उसने कहा, साहब ‘उधर से आई है’, और हाथ उस तरफ दिखा दिया जिधर दिल्ली का सबसे बदनाम इलाका है। उसे जीबी रोड कहते हैं।